Peážna doprava

Peážna doprava, peážna trať alebo peážne spojenie, presnejšie železničná privilegovaná peážna doprava je doprava medzi východiskovým a cieľovým miestom na území toho istého štátu, pri ktorej časť trasy vedie cez územie iného štátu.

Charakteristické pre peážnu prevádzku je, že vlaky na štátnych hraniciach nepodliehajú hraničnej kontrole, avšak v peážnom úseku je potom zakázané nastupovať a vystupovať a osobám vo vlaku je zakázané odovzdávať alebo preberať akékoľvek predmety, okrem úkonov vlakového personálu potrebných na obsluhu vlaku. Na štátnu príslušnosť cestujúcich, objednávateľov prepravy, dopravcu a ani majiteľa vozidiel pritom nezáleží. Peážne zmluvy obvykle strácajú zmysel alebo môžu pripustiť voľnejšie podmienky, ak medzi dotknutými štátmi dôjde k uvoľneniu pohraničného styku. Peáž sa vykonáva najmä v prípadoch, kedy je doprava cez územie iného štátu kratšia, alebo inak výhodnejšia, prípadne ak iné spojenie z nejakých dôvodov nie je možné.

 Peážna doprava na Slovensku 
Zmluva medzi Českou republikou a Slovenskou republikou o železničnej privilegovanej peážnej doprave v mimoriadnych situáciách definuje pojem „železničná privilegovaná peážna doprava“ ako spôsob vnútroštátnej osobnej a nákladnej železničnej dopravy vykonávaný privilegovanými vlakmi medzi dvomi miestami na území jednej zmluvnej strany, pričom časť dopravnej cesty vedie cez územie druhej zmluvnej strany.

Na Slovensku je prevádzkovaná peážna doprava napríklad na železničnej trati vedúcej medzi Lučencom a Veľkým Krtíšom (len nákladná doprava). Trať prechádza územím Maďarska.

Do začiatku 90. rokoch 20. storočia existovala peážna nákladná doprava i na trati Turňa nad Bodvou - Hídvégardó, kde nákladné vlaky obsluhovali lom pri nákladisku/zastávke Hídvégardó. V súčasnosti úsek trati na území Slovenska zarastá v náletových drevinách.

 Peážna doprava v Česku 
V Česku je prevádzkovaná peážna doprava napríklad na železničnej trati medzi Šumperkom a Krnovom. Trať v úseku Mikulovice - Jindřichov ve Slezsku prechádza územím Poľska cez úvraťovú stanicu Głuchołazy.

 Referencie 

 Pozri aj 
 Peáž

 Externé odkazy 
 Vídenská arbitráž a vývoj osobní dopravy na Slovensku
 Vlaky.net - Zabudnutá trať Turňa nad Bodvou - Tornanádaska MÁV

Kategória:Železničná doprava
Kategória:Medzinárodné vzťahy
Kategória:Štátne hranice